

MATURITA

2025

**ZÁKLADNÉ INFORMÁCIE O MATURITNEJ SKÚŠKE V ŠKOLSKOM ROKU 2024/2025**

**PLATNÁ LEGISLATÍVA:**

* Zákon NR SR č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov,
* Vyhláška MŠVVaŠ SR č. 224/2022 Z. z.o strednej škole v znení neskorších predpisov.

Podľa platnej legislatívy sa žiak 5.ročníka písomne prihlási na maturitnú skúšku do 30. septembra 2024.

Zmenu predmetov alebo zmenu spôsobov vykonania maturitnej skúšky môže žiak nahlásiť zástupcovi riaditeľa školy najneskôr do 15. októbra 2024.

**MATURITNÚ SKÚŠKU NA GYMNÁZIU ( odbor 7902J 74 gymnázium – bilingválne štúdium) TVORIA 4 POVINNÉ PREDMETY:**

* **slovenský jazyk a literatúra**
* **francúzsky jazyk a literatúra** (na jazykovej úrovni **C1** Spoločného európskeho referenčného rámca)
* **dva voliteľné predmety** : CUJ, BIO, FYZ, CHEM, INF, MAT, DEJ, GEO, OBN, ZŠP, EKN....). Jeden voliteľný predmet musí mať súčet hodinových dotácií najmenej 6 hodín.

Žiak môže vykonať maturitnú skúšku iba z vyučovacích predmetov, ktoré sú uvedené v učebnom pláne a v ktorých sa vzdelával.

*Žiak môže* ***dobrovoľne*** *konať maturitnú skúšku aj z ďalších najviac dvoch predmetov, ktoré sú súčasťou študijného plánu, ktorý žiak študuje na gymnáziu. Pod vykonaním dobrovoľnej skúšky sa myslí aj absolvovanie len externej časti, alebo len internej časti.*Žiak sa musí odhlásiť z predmetov, z ktorých koná MS dobrovoľne, písomne najneskôr do 31. marca

Maturitná skúška z predmetov **slovenský jazyk a literatúra**, **cudzí jazyk** pozostáva **z externej (EČ), písomnej formy internej časti (PFIČ)** a**ústnej  časti (ÚFIČ).** Maturitná skúška **z matematiky sa skladá z externej časti (EČ) a ústnej časti (ÚFIČ).** Ostatné predmety (dobrovoľné) majú len **ústnu časť** maturitnej skúšky (ÚFIČ).

**TERMÍNY MATURITNÝCH SKÚŠOK 2025:**

**Riadny termín EČ a PFIČ MS 2025**

* **11. marec 2025** (utorok) – slovenský jazyk a literatúra,
* **12. marec 2025** (streda) – francúzsky jazyk / anglický jazyk,
* **13. marec 2025** (štvrtok) – matematika

**Náhradný termín EČ a PFIČ MS** sa uskutoční **08. apríla. až 11. apríla 2025**. Podrobné informácie o organizácii náhradného termínu EČ a PFIČ MS budú zúčastneným školám poskytnuté v dostatočnom časovom predstihu.

**Opravný termín EČ a PFIČ MS** sa uskutoční **02. až 05. septembra 2025**.

**Ústna forma internej časti maturitnej skúšky zo SJL, ANJ a TČOZ** v  termíne od 26. - 30. mája 2025.

**HODNOTENIE MATURITNEJ SKÚŠKY:**

a) **Výsledky externej časti (EČ) a písomnej formy internej časti (PFIČ) sa hodnotia percentami, ústna odpoveď známkou.** Na maturitnom vysvedčení sa z predmetu, ktorý má externú časť, uvádza aj **percentil** (úspešnosť žiaka v porovnaní s výsledkami ostatných maturantov SR z daného predmetu a úrovne).

b) **Žiak úspešne zložil maturitnú skúšku**, ak úspešne zložil skúšku zo všetkých predmetov maturitnej skúšky.

**Katalóg cieľových požiadaviek na maturitnú skúšku je na** [www.statpedu.sk](http://www.statpedu.sk/)

**Trvanie testov EČ a PFIČ MS**

|  |  |  |
| --- | --- | --- |
| **predmet** | **EČ** | **PFIČ (sloh)** |
| SJL | 100 minút | 150 minút |
| FJL – C1 | 150 minút | 90 minút |
| MAT | 150 minút | –––––––––– |

Žiak **s vývinovými poruchami učenia alebo so sluchovým postihnutím** môže z predmetu zo skupiny cudzích jazykov konať len ÚFIČ MS.

**CHARAKTERISTIKA TESTOV EČ MS, TÉM A ZADANÍ PFIČ MS**

* **Slovenský jazyk a literatúra (SJL):**
* Trvanie EČ MS: 100 minút , Formát úloh: 40 úloh s výberom odpovede, 24 úloh s krátkou odpoveďou
* Trvanie PFIČ MS: 150 minút , Formát úloh: 1 úloha s dlhou odpoveďou (štyri témy s určenou žánrovou formou, z ktorých si žiak vyberie a vypracuje iba jednu)
* **Francúzsky jazyk (FJC1):**
* Obsahom a úrovňou náročnosti zodpovedá test EČ a zadanie PFIČ MS úrovni C1 Spoločného európskeho referenčného rámca pre jazyky.
* Trvanie EČ MS: 150 minút, pozostáva z troch častí: počúvanie s porozumením, gramatika a lexika (používanie jazyka), čítanie s porozumením.
* V testoch EČ MS úrovne C1 budú použité dva hlavné typy úloh:

• úlohy s krátkou odpoveďou (ÚKO):

➢ úlohy na doplňovanie,

➢ cloze test,

➢ úlohy zamerané na tvorbu slov,

➢ úlohy zamerané na korekcie textov;

• úlohy s výberom odpovede (ÚVO):

➢ multiple choice (výber zo 4 možností),

➢ úlohy na priraďovanie.

* Test EČ MS úrovne C1 bude obsahovať 9 textov:
* • 3 nahrávky v časti Počúvanie s porozumením (30 položiek – 40 minút),
* • 2 texty v časti Používanie jazyka/Gramatika a lexika (30 položiek – 40 minút),
* • 4 texty v časti Čítanie s porozumením (30 položiek – 70 minút).
* PFIČ MS: 90 minút, formát úloh: 1 úloha s dlhou odpoveďou (jedno zadanie s určenou žánrovou formou, ktorého súčasťou môžu byť aj obrázky, tabuľky, grafy alebo doplnkový sprievodný text)
* **Matematika (MAT):**
* Trvanie EČ MS: 150 minút, Formát úloh: 20 úloh s krátkou odpoveďou, 10 úloh s výberom odpovede

### Ústna forma internej časti MS

### Tvorí ju ústna odpoveď maturanta pred predmetovou maturitnou komisiou, pričom si žiak žrebuje jedno zo schválených maturitných zadaní. Ústna odpoveď je verejná.

MATURITNÉ ZADANIA sa zverejnia sedem dní pred termínom konania ÚFIČ MS v príslušnej škole

**Podrobné špecifikácie** testov EČ MS, tém a zadaní PFIČ MS budú zverejnené na www.nucem.sk v časti Maturita/Maturita 2025/Špecifikácia

### Ústna forma internej časti MS

### Tvorí ju ústna odpoveď maturanta pred predmetovou maturitnou komisiou, pričom si žiak žrebuje jedno zo schválených maturitných zadaní. Ústna odpoveď je verejná.

Priebeh internej časti maturitnej skúšky je verejný okrem jej písomnej formy a praktickej časti odbornej zložky maturitnej skúšky. MATURITNÉ ZADANIA a TÉMY sa zverejnia sedem dní pred termínom konania ÚFIČ MS v príslušnej škole.

**KEDY ŽIAK ZMATURUJE V ŠKOLSKOM ROKU 2024/2025?**

**Slovenský jazyk a literatúra a cudzí jazyk**

* aby bol žiak úspešný musí získať z vyučovacích a cudzích jazykov **buď viac ako 25 % z PFIČ MS alebo viac ako 33 % z EČ MS,** ak z ÚFIČ MS bude hodnotený aspoň známkou **dobrý.**
* Ak bude z ÚFIČ MS hodnotený z vyučovacích a cudzích jazykov známkou **dostatočný**, musí získať viac ako 25 % z PFIČ MS **a súčasne** viac ako 33 % z EČ MS.

**Matematika**

* aby bol žiak úspešný z matematiky musí získať **viac ako 25 % z EČ MS, ak bude z ÚFIČ MS hodnotený aspoň známkou dobrý,**
* **alebo získať viac ako 33 % z EČ MS,** ak bude z ÚFIČ MS hodnotený známkou **dostatočný.**

**Ostatné predmety**

Predmety, ktoré nemajú EČ MS a PFIČ MS, žiak bude úspešný, ak hodnotenie z ÚFIČ nebude horšie ako 4 – dostatočný.

Žiak úspešne vykoná externú časť maturitnej skúšky z dobrovoľného predmetu, ak v nej získa viac ako 33% z celkového počtu bodov.

**ČO, AK ŽIAK NEZMATURUJE?**

Žiak, ktorý **nevykonal úspešne MS** z predmetu, **požiada ŠMK o opravnú skúšku z tohto predmetu**. Vo svojej žiadosti špecifikuje, ktorú časť alebo formu MS chce opravovať (školský zákon, § 88, odsek 1 a 2). **Môže požiadať o opravnú skúšku iba tej časti, alebo formy, v ktorej bol neúspešný.**

Termín konania opravnej skúšky ÚFIČ MS je september alebo február nasledujúceho školského roka. **Opravnú skúšku EČ a PFIČ MS môže žiak vykonať v mimoriadnom skúšobnom období v septembri nasledujúceho školského roka alebo v riadnom termíne EČ a PFIČ MS nasledujúceho školského roka** (školský zákon, § 77, odsek 5 a § 88, odsek 4), pričom nasledujúcim školským rokom sa rozumie školský rok nasledujúci po školskom roku, v ktorom žiak konal MS v riadnom termíne (napr. žiak, ktorý neúspešne vykonal MS v riadnom termíne roku 2025, môže vykonať opravnú skúšku v septembri 2025, alebo v marci 2026).

Na opravnú skúšku EČ a PFIČ MS sa žiak prihlási riaditeľovi školy **do 30. júna**, ak chce opravnú skúšku konať v septembri nasledujúceho školského roka, alebo **do 30. septembra** nasledujúceho školského roka, ak chce opravnú skúšku konať v riadnom termíne nasledujúceho školského roka (školský zákon, § 77, odsek 7). Tomuto prihláseniu predchádza žiadosť o opravnú skúšku v zmysle bodu 3.

V Nitre 10. 09. 2024 Mgr. Ľubica Bubáková